Pirkanmaalainen kirjepommittajamaisteri
Tapahtumien kulku

Tapauksissa on kyse epäilyttävistä paketeista, joita lähetettiin vasemmistoliiton, vihreiden ja SDP:n toimistoihin Tampereella, Turussa ja Helsingissä kevättalvella 2023 ennen eduskuntavaaleja. Tuolloin poliisipartio arvioi vasemmistoliiton toimistolle lähetetyn paketin näyttävän pommilta ja käski tyhjentää rakennuksen, mutta pommiryhmä totesi paketin sisällön vaarattomaksi.
Tapauksia tutkittiin aluksi laittomina uhkauksina, mutta myöhemmin poliisi alkoi epäillä niillä olleen terroristinen tarkoitus.. Kaikissa näissä tapauksissa epäiltynä on sama henkilö. Kyseessä oli Suomen historian ensimmäinen puolueisiin kohdistunut terrorismirikosepäily.
Epäilty on vuonna 1980 syntynyt pirkanmaalainen mies, joka on valmistunut yliopistosta filosofian maisteriksi 2020-luvulla. Hän työskentelee vakuutusyhtiössä ja on naimisissa. Hän on julkaissut useita pamflettimaisia tietokirjoja esimerkiksi turvallisuudesta, okkultismista ja akselerationismista. Hän on ollut perussuomalaisen puolueen aktiivinen jäsen, ja hän on kirjoittanut kymmeniä tekstejä perussuomalaisten viralliselle blogisivustolle ja analyysin Suomen Perustalle. Hän on myös allekirjoittanut Sinimustan puolueen kannattajakortin. Miestä epäillään julkisesta kehottamisesta rikokseen verkkokirjoitustensa vuoksi ja lisäksi lievästä ampuma-aserikoksesta. KRP otti miehen kiinni, kuulusteli häntä rikoksesta epäiltynä ja teki kotietsinnän hänen omakotitaloonsa.
Kotietsinnän perusteella mies on ollut kiinnostunut saatananpalvonnasta. Hänen kotoaan löytyi rituaalien rekvisiittaa ja poliisi sai viitteitä siitä, että mies olisi harjoittanut satanistisia rituaaleja kotonaan tai sen lähiympäristössä. Hänen kotitalonsa lähettyville oli rakennettu ”alttari”. Hänellä oli hallussaan kirja 21 polkua pimeyden valtakuntaan, joka liittyy myös Lahden ja Kankaanpään uusnatsiterroristien tapauksiin. Miehen viestittely viittaa siihen, että hän on osallistunut kyseisen teoksen julkaisemiseen ja levittämiseen. Lopulta KRP epäili, että mies oli alkanut suorittaa kirjassa kuvattavaa rituaalia, jonka vuoksi hän aikoi mahdollisesti toteuttaa kirjassa mainitun rituaalimurhan tai yllyttää jonkun muun tekemään sellaisen. Mies oli poliisin tarkkailun ja televalvonnan kohteena mahdollisen tulevan rikoksen estämiseksi tai paljastamiseksi. Ylen kysyessä asiasta mies väitti, että hänen toimissaan on kyse vain hänen kirjoittamansa jännitysromaanin mainostempuista. KRP:n mukaan tässä asiassa ei lopulta ollut syytä epäillä rikosta.
Keskusrikospoliisi tutki valepommeja terroristisessa tarkoituksessa tehtyinä laittomina uhkauksina. Apulaisvaltakunnansyyttäjä Jukka Rappen mukaan tapauksissa ei kuitenkaan ollut terrorismisyytteen edellyttämää vakavan vahingon mahdollisuutta. Miestä vastaan nostettiin syyte seitsemästä laittomasta uhkauksesta.
Pirkanmaalaisen kirjepommittajamaisterin varat jäädytettiin KRP:n selvittelykeskuksen toimesta vasta 6.9.2024, kun Aamulehti oli julkaissut asiasta artikkelin, jossa kyseenalaistettiin miksei hän ole jäädytyslistalla.  Laki varojen jäädyttämisestä terrorismin torjumiseksi (325/2013) velvoittaa poliisia jäädyttämään terrorismirikoksista epäiltynä olevien varat viipymättä. Se, miksi kirjepommittajamaisterin varoja ei jäädytetty jo vuotta aikaisemmin, kun häntä alettiin epäillä terrorismirikoksista, ei ole toistaiseksi selvinnyt. Hänen jäädytyksensä kumottiin kahden kuukauden kuluttua, kun syyttäjä luopui ajamasta syytettä terrorismirikoksesta.